stališčem Sveta o sprejetju Uredbe Evropskega parlamenta in Sveta o določitvi posebnih pogojev za ribolov globokomorskih staležev v severovzhodnem Atlantiku in določb o ribolovu v mednarodnih vodah severovzhodnega Atlantika ter razveljavitvi Uredbe (ES) št. 2347/2002

2012/0179 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju Uredbe Evropskega parlamenta in Sveta o določitvi posebnih pogojev za ribolov globokomorskih staležev v severovzhodnem Atlantiku in določb o ribolovu v mednarodnih vodah severovzhodnega Atlantika ter razveljavitvi Uredbe (ES) št. 2347/2002

1.Ozadje

Datum predložitve predloga Evropskemu parlamentu in Svetu

(dokument COM(2012) 371 final – 2012/0179 COD): 19. julij 2012 Datum mnenja Evropskega ekonomsko-socialnega odbora: 13. februar 2013 Datum stališča Evropskega parlamenta, prva obravnava: 10. december 2013 Datum predložitve spremenjenega predloga: 24. oktober 2016 Datum sprejetja stališča Sveta: 18. oktober 2016

2.Cilj predloga Komisije

Globokomorski ribolov v severovzhodnem Atlantiku izvajajo predvsem tradicionalne flote za priobalni ribolov (Portugalska) in velika plovila z vlečnimi mrežami za velike razdalje (Francija, Španija). Skupaj predstavljajo približno 1 % iztovorjenega ulova iz severovzhodnega Atlantika. Gospodarstvo številnih ribiških skupnosti je do določene mere odvisno od globokomorskega ribolova. Ribolov se izvaja v vodah Unije in mednarodnih vodah, ki jih urejajo sporazumi, sprejeti v okviru Komisije za ribištvo severovzhodnega Atlantika (NEAFC).

Globokomorski staleži so staleži rib, ulovljeni v vodah zunaj glavnih ribolovnih območij kontinentalnih polic. Zadržujejo se na kontinentalnih strminah ali naseljujejo podvodne gore. Za globokomorski ribolov se natančno upravljanje ribolovnih možnosti (celotni dovoljeni ulov, največji ribolovni napor) uporablja šele od leta 2003. Pred tem je bil razvoj ribištva večinoma neurejen in je deloma kazal znake, značilne za tekmo za ribe („race to fish“), ki povzroča izčrpavanje staležev.

Uredba Sveta (ES) št. 2347/2002 določa posebne pogoje dostopa in z njimi povezana pravila za ribolov globokomorskih staležev. Vendar se je sčasoma izkazalo, da ti ukrepi niso dovolj omejevalni in ne morejo več zagotavljati trajnostnega upravljanja staležev. Poleg tega niso reševali problema preprečevanja znatnih škodljivih vplivov na občutljive morske ekosisteme.

V letih 2007 in 2010 je Generalna skupščina Združenih narodov sprejela resoluciji 61/105 in 64/72, s katerima je države in regionalne organizacije za upravljanje ribištva pozvala, naj zagotovijo varstvo občutljivih globokomorskih ekosistemov pred vplivom orodij za pridneni ribolov in trajnostno izkoriščanje globokomorskih staležev rib.

Ukrepi NEAFC na področju globokomorskega ribolova, ki so bili sprejeti in preneseni v zakonodajo Unije, vključujejo prepoved zabodnih mrež, zaprta območja za zavarovanje bentoških habitatov, ki so glavni viri biotske raznovrstnosti (občutljivi morski ekosistemi), omejitev skupnega ribolovnega napora na letni ravni in določitev obstoječih ribolovnih dejavnosti, da se kot pogoj za nove ribolovne dejavnosti določi predhodna presoja vplivov na okolje.

Splošni cilj predloga je zagotoviti čim bolj trajnostno izkoriščanje globokomorskih staležev ter hkrati zmanjšati vpliv takšnega ribolova na okolje in izboljšati bazo podatkov za znanstveno oceno. Dokler podatki in metoda niso dovolj kakovostni, da bi omogočili upravljanje na podlagi največjega trajnostnega donosa, je treba ribolov upravljati v skladu s previdnostnim pristopom k upravljanju ribištva.

Za zmanjšanje uničujočega vpliva na morski ekosistem je predlog predvidel, da bi bilo pri takšnem ribolovu treba postopno opustiti uporabo pridnenih vlečnih mrež, saj so za občutljive morske ekosisteme zelo škodljive, ravni neželenega ulova globokomorskih vrst pa so zelo visoke. Prehodne omejitve uporabe pridnenih zabodnih mrež pri ribolovu na globini pod 600 m ter na globini med 200 in 600 m bi morale vključevati tudi prepoved ciljne usmeritve na globokomorske vrste.

Ker je predlog predvidel postopno opuščanje pridnenega orodja, ni vključeval posebnih ukrepov za preprečevanje znatnih vplivov na občutljive morske ekosisteme ali zapore območij, kjer so takšni ekosistemi prisotni.

Predlog je obravnaval tudi možnost poenostavitve sistema upravljanja za te staleže, za katerega trenutno velja dvojni instrument: omejitev ulova in omejitev zmogljivosti/napora.

Treba je opozoriti, da se je pravni okvir od predložitve predloga Komisije spremenil; skupna ribiška politika (SRP) je bil prenovljena, nova „osnovna uredba“ pa je začela veljati 1. januarja 2014.

3.Pripombe k stališču Sveta

3.1 Splošne pripombe k stališču Sveta:

Stališče Sveta odraža politični dogovor, ki sta ga Evropski parlament in Svet dosegla 30. junija 2016. Komisija ta dogovor podpira.